Papersnake/gushiwen huggingface dataset:
秋夜叹
朱熹（宋代）

秋风淅沥鸣清商，秋草未死啼寒螀。幽人幽人起晤叹，仰视河汉天中央。

河汉西流去不息，人生辛苦何终极。苍山万叠云气深，去鍊形魂生羽翼。
台湾八景
王璋（元代）

指顾层台上，澄清竟若何。大都天地阔，不辨水云多。

棹转争飞鸟，宵鸣听巨鼍。此时无限意，万里壮关河。
丘子野表兄郊园五咏 其三 竹
朱熹（宋代）

移自溪上园，种此墙阴路。墙阴少人行，来岁障幽户。
即事君子堂五首
白玉蟾（宋代）

南薰唤起莲花悟，西照催归燕子忙。
自洗霜刀来切藕，传君嚼玉嚥冰方。
和汉老弟雪诗
虞俦（宋代）

大皞行春未有闻，六花连夜舞缤纷。
落梅未晓惊三弄，宿麦先缤定十分。
飞上彩幡怜我老，映来书幌慰儿勤。
四时代谢从来事，造物何心更策勋。
读书台
王站柱（清代）

水绕吾山山绕台，留舒羊茂共徘徊。应刘遮莫夸同调，终逊安乡八斗才。
伤春
佚名（宋代）

尽把天工付祝融，东皇归去太华宫。
棱棱山色耸苍玉，湛湛波华浸碧铜。
杨柳入天鸠要雨，海棠落地蝶嫌风。
好将杖屦西园看，万紫千红一夜空。
蒙赐佳什钦叹不足不揆浅陋辄次元韵
陈与义（宋代）

退之高文仰东岱，籍湜传盟其足赖。
固知法嗣要龙象，先生端是毗陵派。
方驾曹刘盖余力，压倒元白聊一快。
向来班门收众材，宾履费公珠几琲。
三熏会有堪此事，群犬未免惊所怪。
但知楼仰百尺颠，岂觉波涵千顷外。
南州短簿令公喜，巍峩峩冠陆离佩。
有如若士那可无，笔势已超声律界。
相将问道留十日，满座真成折床会。
清诗忽复堕华笺，要使握瑜夸等辈。
题剑津
窦巩（唐代）

风前推折千年剑，岩下澄空万古潭。

双剑变成龙化去，两溪相并水归南。
窥开吟 其七
邵雍（宋代）

物理窥开后，人情照破时。可嗟兼可唾，堪鄙又堪嗤。
钓渚亭
畅当（唐代）

花发多远意，凫雁有閒情。迟晖耿不暮，平江寂无声。
拟愁阳春赋
童轩（明代）

东风来归，见碧草之萋迷。渺风光兮千里，荡春情兮愁予，飘扬兮游丝。

鲜新兮芳枝。何燕莺之差池。睍睆以相逐兮似亦媚此晴晖。

汉之曲兮湘之南。佩兰茝兮采蘅蘼。水粼粼以东注，日皛皛而西驰。

繄盛年之难再，乃一感于佳期。望夫君兮天一涯。

川无梁兮陆无车。心摇摇兮欲醉，首矫矫兮重回。

我思君兮君不知。年衰飒兮路岖崎。目飞花兮如送，拾芳草兮若遗。

阳春兮予不知。其为欢乐兮为伤悲。安得生彼双翼而奋飞兮，凌风远堕于君怀。
秋怀四首 其二
吴稼竳（明代）

金荆为枕紫荆床，已共秋尘委曲房。灯下有情归络纬，机中无梦到鸳鸯。

明星烂烂愁天老，爝火离离叹夜长。一树桐花零落尽，可怜梧子自经霜。
思美人赋
童轩（明代）

有美一人兮，在天之陬。恒怅望而郁纡兮，曷云能休。

路阻绝而予莫觏兮，心烦冤而语畴。愿寄声于丰隆兮，恨寥廓而无由。

羌蹇修以重媒兮，惧初志之或缪。念两情于夙昔兮，缔衷素而好逑。

何谗人之溷浊兮，致无辜而见尤。弗参验以阅实兮，肆谤讟之横流。

远迁谪于江乡兮，日憔悴而无聊。伤旧会之莫续兮，乱愁绪而难抽。

蝼蚁纷其见制兮，鸱鸮厉而与仇。志沈菀而不扬兮，思蹇产而无遒。

愿一见以有明兮，徒仰视夫天高。羌葑菲之陋质兮，曾何美之可侜。

彼众舌之簧鼓兮，乃诞幻而为诪。纷总总之得志兮，率追曲以是求。

吾独连蹇而不偶兮，实吾命之不犹。芳与泽之杂揉兮，信十年之有莸。

嘅圆凿而方枘兮，宜乎锄铻而难投。惟进𨑧之无地兮，蹇独立于道周。

知变易之不可为兮，聊浮泳于方舟。揽夫容于鹭渚兮，采蘅若于江洲。

持芳华而无与娱兮，肆踯躅而增忧。情怦怦以自失兮，涕浪浪而难收。

遂升高而望远兮，冀彷佛而遘之。见浮云之上征兮，倏变态而苦迷。

独儃佪而不进兮，策羸驷之班如。顾途穷而日暮兮，竟侘傺而忘归。

睇林岗之丛簿兮，烂盈盈其华滋。玩芳条之可撷兮，又焉得夫同车。

嗟流光之飘忽兮，老冉冉之将至也。指白日以矢予心兮，敢奇褒之或贰也。

欲怀沙以自赴兮，恐余诚之弗识也。惟忠贞以固守兮，庶前修之可企也。
游故宫博物院
王汝赓（清代）

九天阊阖辟千门，殿阁巍峨空自存。四库瑶函留典籍，历朝重器剩彝尊。

宫花寂寞人何在，庭树凄凉鸟尚喧。常与中华留博物，几回玩赏细评论。
航海
陆游（宋代）

我老卧丘园，百事习慵惰，惟有汗漫游，未语意先可。
或挂风半帆，或贮云一舸，趁潮乱鸣橹，过碛细扶柁，近辄凌烟海，自笑一何果。
邂逅得奇观，造物岂付我？古湫石蜿蜒，孤岛松磊砢。
湘竹閟娥祠，淮怪深禹锁，鬼神骇犀炬，天地赫龙火。
瑰奇穷万变，鲲鹏尚么麽。
纷纭旋或忘，追记今亦颇。
作诗配齐谐，发子笑齿瑳。
奉和登骊山高顶寓目应制
崔湜（唐代）

名山何壮哉，玄览一徘徊。御路穿林转，旌门倚石开。

烟霞肘后发，河塞掌中来。不学蓬壶远，经年犹未回。
浣溪沙（竹洲七夕）
吴儆（宋代）

秋到郊原日夜凉。黍禾高下已垂黄。荷花犹有晚来香。天上佳期称七夕，人间好景是秋光。竹洲有月可徜徉。
尚德缓刑书
路温舒（两汉）

昭帝崩，昌邑王贺废，宣帝初即位，路温舒上书，言宜尚德缓刑。其辞曰：

“臣闻齐有无知之祸，而桓公以兴；晋有骊姬之难，而文公用伯。近世赵王不终，诸吕作乱，而孝文为太宗。由是观之，祸乱之作，将以开圣人也。故桓、文扶微兴坏，尊文、武之业，

泽加百姓，功润诸侯，虽不及三王，天下归仁焉。文帝永思至德，以承天心，崇仁义，省刑罚，通关梁，一远近，敬贤如大宾，爱民如赤子，内恕情之所安而施之于海内，是以囹圄空虚，天下太平。夫继变化之后，必有异旧之恩，此贤圣所以昭天命也。“往者，昭帝即世而无嗣，大臣忧戚，焦心合谋，皆以昌邑尊亲，援而立之。然天不授命，淫乱其心，遂以自亡。深察祸变之故，乃皇天之所以开至圣也。故大将军受命武帝，股肱汉国，披肝胆，决大计，黜亡义，立有德，辅天而行，然后宗庙以安，天下咸宁。臣闻《春秋》正即位，大一统而慎始也。陛下初登至尊，与天合符，宜改前世之失，正始受命之统，涤烦文，除民疾，存亡继绝，以应天意。

“臣闻秦有十失，其一尚存，治狱之吏是也。秦之时，羞文学，好武勇，贱仁义之士，贵治狱之吏，正言者谓之诽谤，遏过者谓之妖言，故盛服先王不用于世，忠良切言皆郁于胸，誉谀之声日满于耳，虚美熏心，实祸蔽塞，此乃秦之所以亡天下也。方今天下，赖陛下恩厚，亡金革之危、饥寒之患，父子夫妻戮力安家，然太平未洽者，狱乱之也。夫狱者，天下之大命也，死者不可复生，绝者不可复属。《书》曰：“与其杀不辜，宁失不经。”今治狱吏则不然，上下相驱，以刻为明，深者获公名，平者多后患。故治狱之吏，皆欲人死，非憎人也，自安之道在人之死。是以死人之血流离于市，被刑之徒比肩而立，大辟之计岁以万数。此仁圣之所以伤也。太平之未洽，凡以此也。夫人情安则乐生，痛则思死，棰楚之下，何求而不得？做囚人不胜痛，则饰词以视之，吏治者利其然，则指道以明之，上奏畏却，则锻练而周内之；盖奏当之成，虽皋陶听之，犹以为死有余辜。何则？成练者众，文致之罪明也。是以狱吏专为深刻，残贼而亡极，媮为一切，不顾国患，此世之大贼也。故俗语曰：“画地为狱议不入；刻木为吏期不对。”此皆疾吏之风，悲痛之辞也。故天下之患，莫深于狱；败法乱正，离亲塞道，莫甚乎治狱之吏，此所谓一尚存者也。”

“臣闻乌鸢之卵不毁，而后凤凰集；诽谤之罪不诛，而后良言进。故古人有言：“山薮臧疾，川泽纳污，瑾瑜匿恶，国君含诟。”唯陛下除诽谤以招切言，开天下之口，广箴谏之路，扫亡秦之失，尊文武之德，省法制，宽刑罚，以废治狱，则太平之风可兴于世，永履和乐，与天亡极，天下幸甚。”

上善其言。
杂诗 其八
李正民（宋代）

通宵风雨急，瓮牖晓光催。冷枕惊残梦，寒炉聚宿灰。

作文无处卖，觅句有时来。疏懒忘巾栉，柴门且未开。
次韵次尹俊卿梅花绝句
王灼（宋代）

堕蕊香犹嫩，空枝影半横。
江湖无限思，不独不莼羹。
与梁左藏会饮傅国埔家
苏轼（宋代）

将军破贼自草檄，论诗说剑俱第一。
彭城老守本虚名，识字劣能欺项籍。
风流别驾贵公子，欲把笙歌暖锋镝。
红旆朝开猛士噪，翠帷暮卷佳人出。
东堂醉卧呼不起，啼鸟落花春寂寂。
试教长笛傍耳根，一声吹裂阶前石。
闻昔岭事哭奠理斋四兄 其二
孙天宁（清代）

三载筹边历险多，最逢险处冒干戈。蠢蛮不识青云客，狭路因成碧血坡。

枯骨至今迷的博，忠魂何自返蓬婆。愁将泪眼迎斜照，那得趋庭更一过。
五哀诗故国子博士部公
王禹偁（宋代）

汾阳饱经术，赋性甚坦率。
在昔举神童，广场推杰出。
尚书诵在口，何论落自笔。
总角取科名，弱冠纡缨绂。
早佐湘阴幕，汉鼎入周室。
失志罢屠龙，佯狂遂扪虱。
周行亦黾勉，吏隐多放逸。
滑稽东方朔，图画王摩诘。
古文识科斗，奥学辨萍实。
字穷苍颉本，篆证阳冰失。
王绩醉为乡，伯伦居无匹。
俸钱乏一囊，宦路从三黜。
朱衣多不着，白发仍慵栉。
渐老羁旅年，方见升平日。
忽以伎术召，此意殊郁郁。
放口忤无须，何门求造膝。
遁逃终见捕，谴逐道中卒。
遗孤落闾阎，荒冢鸣蟋蟀。
手泽渐难求，谁家耀箱帙。
投吊焚此诗，九原应有物。
阙题
王迈（宋代）

此亭形胜压东州，吴越山川日夜浮。
万顷怒涛胥愤烈，一舠明月蠡风流。
悲鸣华青千年鹤，缥渺沙洲数点鸥。
倦客来游空吊古，那堪更桌子高楼。
东西罔诸李谋复宏词墓
刘宰（宋代）

前朝流派日星明，圣代殊科更策名。
遗骨未寒丘垄废，可能宗党不关情。
大雪中罗伯英见过
郭钰（元代）

大雪破絮温，高眠及辰巳。忽闻扣柴扃，不语知奇士。

独行何飘扣，海鹤乘云气。玉界璚田中，神仙足风致。

云何剡溪船，高兴一时废。贫家饭脱粟，菘韭自无备。

且复倒馀樽，燎衣语文字。圣贤去我远，縻兹糟粕味。

每当得意时，何如卿相贵。人生俱有营，俯仰期无愧。

寇邓列云台，严陵钓江涘。不闻青史间，驰议相轩轾。

嗟我穷巷子，宾客少能至。况兹风雪中，廑廑见君意。

感叹不可留，临分更揽袂。回首北山巅，松柏郁苍翠。
复雨
陆游（宋代）

催唤儿童扫绿苔，长歌清啸兴悠哉！
林间子堕知梅熟，水面痕生验雨来。
往事已成孤枕梦，故人谁共一樽开？
自怜未负年华在，素扇团团月样裁。
比得寒疾用道士养生法治其内郡幕徐天隐遗以
毛滂（宋代）

江南卑湿地，往往如长沙。
薄寒能中人，毛立噤齿牙。
初犹遭蒸能，又似缚且檛。
淫祠乱昏俗，过福专群鸦。
参军支病骨，抱案随吏衙。
鬼盖乘其穷，屡以寒热加。
定知鬼非人，吾谁彼疵瑕。
乌饥集屋梁。聊试弹以笯。
手摩田中丹，三关气成霞。
房图引芸蒿，相与排阴邪。
此鬼不足施，霍然促脂车。
鴈
欧阳修（宋代）

来时沙碛已沙霜，飞过江南木叶黄。
水阔天低云暗澹，朔风吹起自成行。
细言应令诗
殷钧（南北朝）

泛舟毛滴海，为政蜗牛国。逍遥轻尘上，指辰问南北。
重游龟石寺
舒岳祥（宋代）

一龟先过水，更有一龟寻。
鸟出石潭底，笋穿沙树心。
平桥连断岸，古佛坐乔林。
竹里何人住，时闻啸咏音。
卜算子
辛弃疾（宋代）

欲行且起行，欲坐重来坐。坐坐行行有倦时，更枕闲书卧。

病是近来身，懒是从前我。静扫瓢泉竹树阴，且恁随缘过。
临邑舍弟书至苦雨黄河泛溢堤防之患簿领所忧因寄此诗用宽其意
杜甫（唐代）

二仪积风雨，百谷漏波涛。
闻道洪河坼，遥连沧海高。
职司忧悄悄，郡国诉嗷嗷。
舍弟卑栖邑，防川领簿曹。
尺书前日至，版筑不时操。
难假鼋鼍力，空瞻乌鹊毛。
燕南吹畎亩，济上没蓬蒿。
螺蚌满近郭，蛟螭乘九皋。
徐关深水府，碣石小秋毫。
白屋留孤树，青天失万艘。
吾衰同泛梗，利涉想蟠桃。
却倚天涯钓，犹能掣巨鳌。
闰月二十日离玉山八月到余干易舟又二日抵鄱
赵蕃（宋代）

下水有放溜，溯流多哭滩。
人能等迟速，事岂病艰难。
返照千山赤，春风两鬓寒。
生平惯行役，无复漫悲酸。
贺雪寄本府尚书
曹邺（唐代）

雨雪不顺时，阴阳失明晦。麦根半成土，农夫泣相对。

我公诚诉天，天地忽已泰。长飙卷白云，散落群峰外。

拂砌花影明，交宫鹤翎碎。宿鸟晨不飞，犹疑月光在。

碧树香尽发，蠹虫声渐退。有客怀兔园，吟诗绕城内。
送涪守何常卿十六韵
冯时行（宋代）

一时周屏翰，千载汉循良。
宠渥分民社，疲羸赖纪纲。
洪恩随雨分，令问与风翔。
日月流年驶，江山别恨长。
已闻谈旧政，方改视新章。
贱子千官底，曾依数仞墙。
迂愚真滥吹，浩荡实包荒。
倦鸟栖林樾，哀鸿顾稻梁。
一廛联户版，余惠及耕桑。
迨此徵黄速，还闻惜寇忙。
江云牙行旆，峡树远归樯。
亟欲承颜面。於正写肺肠。
麦秋驱病马，山雨绝横塘。
意去如飞鸟，身留类触羊。
登临空怅望，竚立更凄凉。
眷注期公久，趋瞻预可量。
从制垣观阅和韵
李曾伯（宋代）

春风小试被庐蒐。抵掌功名一战收。
万里关河走孤兔，五更笳鼓肃貔貅。
星驰列骑看腾跃，云合嘉宾乐献酬。
机会不来人易老，故都惆怅麦油油。
蟾宫曲·雪
薛昂夫（元代）

天仙碧玉琼瑶，点点扬花，片片鹅毛。访戴归来，寻梅懒去，独钓无聊。
一个饮羊羔红炉暖阁，一个冻骑驴野店溪桥，你自评跋，那个清高，那个粗豪？
姚义士为亡友经纪曲尽
孙绪（明代）

世态纷纭自浅深，共轻然诺重黄金。如君真可同生死，尚友何须论古今。

百代争看高士传，九原应慰故人心。浮云却笑东邻富，终日营营雪满簪。
界石
陈启佑（清代）

楚蜀交关处，危崖一径分。滩声疑作雨，石气宛成云。

溪市沽新酒，山楼挂夕曛。布帆烟外去，猿啸寂无闻。
叹老
陆游（宋代）

朋侪什九堕丘墟，自笑身如脱纲鱼。
委命已悲吾道丧，垂名真负此心初。
齿残仅可决濡肉，眼涩知难读细书。
家事岂容关老子，儿曹努力事耕鉏。
应百里李天益来求作奉川十咏似之·广莫轩
陈著（宋代）

高山处处著虚轩，来此凭阑便欲仙。
下视浮云隔黄雾，平迎行日上青天。
梦仙乡（双调）
张先（宋代）

江东苏小。夭斜窈窕。都不胜、彩鸾娇妙。春艳上新妆。肌肉过人香。

佳树阴阴池院。华灯绣幔。花月好、可能长见。离取此生缘。无计问天天。
海阳十咏。双溪
刘禹锡（唐代）

流水绕双岛，碧溪相并深。浮花拥曲处，远影落中心。

闲鹭久独立，曝龟惊复沉。蘋风有时起，满谷箫韶音。
正仲思归作篆畦今夜月十诗非篆畦月乃雁苍月盖杜子美鄜州月之意也予作十章乃篆畦月也 其六
舒岳祥（宋代）

篆畦今夜月，初出五更头。清旭辉相映，馀光淡未收。

烟消江树出，霞弄市岚浮。忆昔趋丹陛，鸡人唱晓筹。
巫山枕障
李白（唐代）

巫山枕障画高丘，白帝城边树色秋。

朝云夜入无行处，巴水横天更不流。
桃源忆故人 冬夜
杨澄（清代）

乍惊岭雪寒梅绽。暖阁红炉妆遍。锦帐佳人睡暖。冰壶一夜满。

遍寒山色偏宜远。楼上帘垂不捲。风急雁行吹断。云乱江天晓。
忆长安。七月
陈元初（唐代）

忆长安，七月时，槐花点散罘罳.七夕针楼竞出，

中元香供初移。绣毂金鞍无限，游人处处归迟。
松阳学舍读张修撰诗因用韵述怀二首 其一
陈镒（明代）

冷官无一事，诗思日来添。幽鸟閒窥沼，游丝静挂檐。

煮茶然小鼎，看竹捲疏帘。无怪居连市，盘餐味可兼。
汪圣权自开寿域作小亭其前植桂环之谒予作扁
方岳（宋代）

白头不了秋风债，桂穴锄云种一枝。
与世今迷日五色，莫教地下有人知。
挽胡团王先生诗 其一
韩淲（宋代）

在昔从诸老，于今失此翁。貌庄知德性，身退仰高风。

制宅规何远，藏书意转隆。虽非官可贵，自与道无穷。
夏夜怀赵灵秀
徐玑（宋代）

古郡草为城，怀贤隔此扃。
水风凉远树，河影动疏星。
江国晴独润，烟林暮转青。
荷锄曾有约，独喜带骚经。
用评字韵和答府教授十二弟
晁补之（宋代）

君诗飘举似鸿惊，书入扬州子弟评。
圣世由来升俊造，少年已自得声名。
六经正可三冬足，万里聊堪一日行。
更约弥敦同姓乐，能来触咏畅幽情。
记颜
叶茵（宋代）

五十一年前素昧，相逢元是镜中人。
他时鹤发鸡皮样，却道今番画未真。
题何子应竹君轩
汪藻（宋代）

苔连深竹楚江干，分与幽人宴坐看。映得图书终日翠，凄成风雨未秋寒。

渭川昔漫誇千亩，锦里今须种数竿。移取辟疆园畔去，免教童子报平安。
诗一首
张斗南（宋代）

辞得官来性又便，恰如病马解韁牵。
虽无白日三声喏，赢得清宵一枕眠。
自古吟
邵雍（宋代）

自古大圣人，犹以为难事。
而况后世人，岂复便能至。
求之不胜难，得之至容易。
千人万人心，一人之心是。
题石水涧
陈抟（宋代）

银河混落翠光冷，一派回环湛晚晖。
几恨却为顽石礙，琉璃滑处玉花飞。
和池州陈教授韵二首
吴芾（宋代）

平时野性爱吟诗，一字长惭未得师。
妙句既容窥格律，良辰更得觌光仪。
绛帷暂且留三楚，丹陛行将命一夔。
莫为浮荣求速化，功名到底属男儿。
小饮俎豆颇备江西淮浙之品戏题二首 其二
杨万里（宋代）

味含霜气洞庭柑，鲊带桃花楚水𧍧。春暖著人君会否，不教淮白过江南。
寒松草阁
詹初（宋代）

数椽草阁构新成，四面苍松入户清。
霜雪须教长不改，后凋端与尔为盟。
题四画
牟巘五（宋代）

天气融和冻已开，桃花浪暖亦佳哉。
人生办取东尉，底用一双鸂鶒来。
满江红（寿稼轩）
杨炎正（宋代）

寿酒如渑，拚一醉、劝君休惜。君不记、济河津畔，当年今夕。万丈文章光焰里，一星飞堕从南极。便御风、乘兴入京华，班卿棘。

君不是，长庚白。又不是，严陵客。只应是，明主梦中良弼。好把袖间经济手，如今去补天西北。等瑶池、侍宴夜归时，骑箕翼。
句
徐月英（唐代）

枕前泪与阶前雨，隔个窗儿滴到明。
题梅四首
袁甫（宋代）

占断春光，水边横枝。
欲识生意，未著花时。
长椿寺观明刘孝纯太后画像
姚鼐（清代）

辛卯年春同数客，宣武门西登佛阁。坏牗长椿寺里来，画图崇祯年閒作。

仰瞻后像非副祎，却号菩萨佩璎络。庄烈自初封信邸，顾影摧心长已矣。

梦魂不识刘孝纯，外家顾见徐夫人。法驾凄凉迎画像，髣髴平生真未真。

内宫已拓奉先殿，外寺还修香火因。当时图像别有一，供悬却在瀛国室。

宗社竟至甲申年，戚里都为灰烬日。太后门真忠孝存，一朝画与山河失。

不知寝殿托谁人，惟有此图长傍佛。君不见前有九莲菩萨容，奉之乃在东岳宫。

松楸石屋深阴雨，神鬼虚檐交泠风。兴亡死后谁能必，富贵生前迹已空。

罢归三叹径归去，澹澹青天翔暮鸿。
秋日野步和王觉民十六首
王之道（宋代）

病怯酒杯微过量，瘦怜衣带颇宽痕。
伤心故国迷烟草，秋日荒凉处处村。
石头城二首 其二
元淮（元代）

霸业回头一笑空，山河千古送英雄。眼前几许兴亡事，尽在秦淮落照中。
足疾数日简颍弟
苏泂（宋代）

病脚冬逾甚，羁怀老自惊。
生前终有役，隐去更须名。
褐短愁纫妇，文疏愧属兄。
何时了婚嫁，一意学躬耕。
和赵积中
王之道（宋代）

日下高城月入扉，蒲葵不动晚风微。
幽人信步如相过，买酒黄公一醉归。
贺新凉 感怀
熊琏（清代）

把卷无心读。已拼著、烧琴煮鹤，锄松砍菊。不是才人多挫折，自信生来薄福。

更休说、穷途欲哭。昨夜梦中身有翼，听云边、谁唱飞仙曲。

又却是，风敲竹。

人生到处难求足。最留意、炉香茗碗，山青水绿。长愿避人归净业，安得三间茅屋。

便逃出、红尘碌碌。鞠育深恩还未报，频稽首、私向慈云祝。

身后事，何暇卜。
到徐晚村点木{箔白换卑}三首
陈著（宋代）

□□□□□□□，出门犹有梦悠扬。
五更风里秋初旺，十里湖边雨亦香。
才出江头腥满市，却行潮脚淖濡裳。
□□□□□□□，□□□□□□□。
哭崔季嘿 其八
李云龙（明代）

忆君清泪洒西州，经岁西园罢宴游。何事邻人调玉笛，夜来吹落满城秋。
奉和袭美病中书情寄上崔谏议次韵
陆龟蒙（唐代）

或偃虚斋或在公，蔼然林下昔贤风。庭前有蝶争烟蕊，

帘外无人报水筒。行药不离深幌底，寄书多向远山中。

西园夜烛偏堪忆，曾为题诗刻半红。
送同年王载卿使广东
杭淮（明代）

忆昔荆溪花发时，楼船泛渌日悠扬。秉烛高歌大鱼出，风涌更深殊未央。

倏忽转盼已成迹，鞍马共逐风尘客。都城对面亦须臾，兼有簿书相促迫。

秋风袅袅生江湖，复送君登万里途。苍茫五岭炎荒地，无使瘴疠侵肌肤。
内弟谈氏园亭饮饯
皇甫汸（明代）

昔共欢游地，今成惜别筵。关河尊酒外，京国日华边。

拙宦非吾愿，荣名秪自牵。含情对花鸟，去住易经年。
应天长·平江波暖鸳鸯语
毛文锡（五代）

平江波暖鸳鸯语，两两钓船归极浦。芦洲一夜风和雨，飞起浅极翘雪鹭。
渔灯明远渚，兰棹今宵何处？罗袂从风轻举，愁杀采莲女！
赵宾旸唐师善见和涌金城望次韵五首 其四
方回（元代）

主人携妓我题诗，三十年如一瞬驰。尚想泊船行马处，不殊冲雪探梅时。

相君已抱牺牛悔，京兆空馀鵩鸟悲。谁会此怀同向秀，夜邻横玉起孤吹。
病思
陆游（宋代）

卖剑还山学老农，不堪衰与病交攻。
将军闭户方锄菜，处士携家欲赁舂。
残齿强留终臲卼，病腰扶拜苦龙锺。
壮游谁信梁州日，大雪登城望夕烽？
跋韩魏公与尹师鲁帖
杨万里（宋代）

侍中尺箠挞羌酋，更得河南共运筹。
到得降书来北阙，河南骑马去均州。
细腰蜂为群儿所伤有感而作
朱朴（明代）

蜾蠃蜾蠃，草下青虫衔一个。飞去飞来绕户庭，呜呜有声祝类我。

孩儿害物何不仁，驱逐顿令巢穴破。当时远计为儿孙，远计无凭近成祸。

因之令人三叹息，黄蜂采花劳羽翼。辛苦功成不得食，割作他人口中蜜。

春风三月桃李时，不如就使花狼藉。
和人登朗州江亭
张咏（宋代）

城上江亭簇暮烟，城根老枝浸江澜。
何人临静夜歌罢，独客凭高秋兴宽。
直下路通诸国远，偏东山隔半溪寒。
渔翁似会清吟意，笑逐江鸥过浅滩。
张评事涉秦居士系见访郡斋即同赋中字
戴叔伦（唐代）

轺车忽枉辙，郡府自生风。遣吏山禽在，开樽野客同。

古墙抽腊笋，乔木飏春鸿。能赋传幽思，清言尽至公。

城欹残照入，池曲大江通。此地人来少，相欢一醉中。
湖中旅泊，寄阎九司户防
孟浩然（唐代）

桂水通百越，扁舟期晓发。荆云蔽三巴，夕望不见家。

襄王梦行蔽，才子谪长沙。长沙饶瘴疠，胡为苦留滞。

久别思款颜，承欢怀接袂。接袂杳无由，徒增旅泊愁。

清猿不可听，沿月下湘流。
蓦山溪·危栏独倚
佚名（宋代）

危栏独倚，往事思量遍。回首掩朱扉，敛云鬓、闲拈针线。轻罗碎朱，缝个小梅花，灯闪闪，夜沈沈，玉指轻轻拈。寒苞素艳，浑似枝头见。半拆与初开，谁赢得、江南手段。玉冠斜插，惟恨欠清香，风动处，月明时，不怕吹羌管。
送林竹溪归郁林兼呈阳明府
张子翼（明代）

穷经老负八闽才，简授河汾绛帐开。桃李薰风栽象郡，琴书晴日渡琼台。

尧封按治存三异，禹穴探奇遍九垓。别酒江亭春色晚，遥从南斗望中台。
寄题刘疑之坟山壮节亭，用辘轳体
杨万里（宋代）

见了庐山想此贤，此贤见了失庐山。
胸中书卷云凌乱，身外功名梦等闲。
一点目光牛背上，五弦心在鴈行间。
欲吟壮节题崖石，笔挟风霜齿颊寒。
忆鹤
刘得仁（唐代）

白丝翎羽丹砂顶，晓度秋烟出翠微。

来向孤松枝上立，见人吟苦却高飞。
早春送宇文十归吴
窦巩（唐代）

春迟不省似今年，二月无花雪满天。

村店闭门何处宿，夜深遥唤渡江船。
小池
欧阳修（宋代）

深院无人锁曲池，莓苔绕岸雨生衣。
绿萍合处蜻蜓立，红蓼开时蛱蝶飞。
从郑秀才觅菊二首 其一
赵蕃（宋代）

好事风流有郑庄，买园栽菊待重阳。傥能怜我耽佳句，为遣秋根到草堂。
穷年守岁五首 其三
郑潜（明代）

穷年百忧集，邈然思故人。故人霄汉立，迥绝谁与伦。

忠贞冠白日，美质辉青春。皎皎时所污，滔滔同缁磷。

人心苟存朴，世道或返淳。奈何末流弊，鱼目乃混珍。

何时五云下，一笑平生亲。
书林十景诗
谢枋得（宋代）

巍巍文笔光书林，插空几地皆天成。
尖斋不假云烟敛，圆健何劳雨露深。
椽墨太阿窥小丑，书天不动龙蛇走。
何用蒙恬制作工，五色光芒焕星斗。
次韵王宣甫催梅
许及之（宋代）

摇落驱驰自岁年，今年惭愧得身安。小园亦有先春意，短思惟知著句难。

看水看山从昔好，爱风爱雪待今寒。故人远寄催梅作，唤起新愁有万端。
诸葛武侯庙
章孝标（唐代）

木牛零落阵图残，山姥烧钱古柏寒。

七纵七擒何处在，茅花枥叶盖神坛。
杜鹃花
刘祖满（明代）

醉态轻盈浥露斜，映山红火幕难遮。最怜阆苑春归后，九月重开二月花。
水龙吟·玉鳌头上蓬莱
陈著（宋代）

玉鳌头上蓬莱，十分好处饶松壑。无边风月，阴阴乔木，重重华萼。秋水门庭，淡交簪履，随宜斟酌。向西风回首，双旌缥缈，从天下、招琴鹤。是则阳春有脚。被金华、洞天留著。相传好语，新来初见，分明鼓角。田里相安，裤襦歌了，却来持橐。称年年，橘绿橙黄时节，与松乔约。
次韵林子长
陈造（宋代）

诗坛旧同歃，攀附不无因。
揽辔今肤使，回辕记老身。
云泥知已隔，谭笑尚容亲。
不记棋前酒，当时定几巡。
移牡丹栽
白居易（唐代）

金钱买得牡丹栽，何处辞丛别主来。

红芳堪惜还堪恨，百处移将百处开。
台城路 寒窗人悄，雨夜灯昏，黯黯离愁，盈盈客思，信笔赋此，以写闷怀
郑兰孙（清代）

雨声不尽离人恨，宵来倍添情思。抱影回灯，偎衾卸髻，待睡又还休睡。

消红减翠，叹聚散匆匆，泥人清泪。缩地无由，柔肠不饮已如醉。

黄昏悄然门闭。正瓶花玉冻，炉烟香细。漏永寒添，帏低风峭，谁识此时滋味。

愁来怎避，想秋月春花，碧窗幽意。下九初三，予怀渺天际。
九星岩
李震（宋代）

飞星化作翠芙蕖，贯索垂光应斗枢。赤豹守关依宝藏，苍龙还钵护神珠。

月林香露飘金粟，阴壑灵风振白榆。为纪重游磨翠藓，又从香积饭雕胡。
次韵子云春日见怀二首 其一
韩元吉（宋代）

每惜春光去，生憎鶗鴂鸣。倦游心易赏，多病戍仍更。

风雨山花过，池塘野水生。买牛归问舍，此计会应成。
暮春
曹彦约（宋代）

春尽无何耳，客行犹及之。
水光风约束，山貌雨矜持。
物态从前好，官身到底痴。
只言餐秀色，十口政忧饥。
寄华西楼
朱存理（明代）

几年宿别梦相牵，乘兴寻君晓放船。不使三叉顿。
秋日杂咏二十三首 其十三 咏贫家
孙承恩（明代）

陋巷少人迹，依依长蓬蒿。秋气月凄凛，四壁何萧萧。

絺绤不掩胫，饔飧但箪瓢。御寒既鲜具，卒岁亦无聊。

荆妻厌藜藿，稚子惯山樵。无端昨夕风，捲我屋檐茅。
赞罗汉共一轴
释月涧（宋代）

成群作队，指东话西。造妖捏怪，诳惑愚痴。神通妙用有谁知，天台月皎，南岳云垂。
题晋王大令保母帖
汤炳龙（元代）

曹娥洛神遍堪舆，保母后出争澜趋。
一时耳目喜新毕，九原谁复哀意如。
世人重艺不重义，每以好奇夸好事。
集古金石半丰碑，逝者似为书者累。
八百余载四字全，政同悬崖三百年。
王畿不悟王元象，不如果也能兴邻。
但道青毡故家物，肯因陵谷邻枯骨。
耳孙犹尔况他人，崇韬安生何可忽。
昭陵之盗犹兰亭，必无可欲乃妥灵。
黄閍前车已如此，安何金蝉之墓终弗毁。
句
钱惟济（宋代）

晓陌壶浆满，春风骑吹长。
咏史上·屈原
陈普（宋代）

仲尼死后百年期，定把离骚继四诗。
占断江南烟雨绿，历山穷子与湘累。
答王与立上舍
刘克庄（宋代）

汉唐科目各招延，中者端如拾芥然。
明水赋曾拘八韵，大廷策芥限三篇。
窃窥古调谐轩律，留取高吟和舜弦。
圣代作人添舍法，祝君走马止三年。
郊庙歌辞。让皇帝庙乐章。迎神
李舒（唐代）

皇矣天宗，德先王季。因心则友，克让以位。

爰命有司，式遵前志。神其降灵，昭飨祀事。
黄山遇雨 其一
汪兼山（宋代）

谁能鍊得娲皇石，我亦叫开阊阖门。早起蒙天微一笑，依然云气薄昆崙。
重刻孙谢二公诗
刘述（宋代）

汉兴文艺推儒首，谏议才能□□师。
更向谢岩镌丽句，清风千古照江湄。
家兄有和再用韵
艾可翁（宋代）

故人在何处，清梦或逢之。
老树秋声早，深窗曙色迟。
湿萤粘露草，惊鸟徒风枝。
琴破才支卧，知无钟子期。
送日本禾原次宫归国
汪康年（清代）

把盏将离日，翻思执手初。酒香当午月，花气袭轻裾。

潇洒如君少，疏狂似我无。平常畏言别，今别复何如。
上周柳塘太守
赵志科（明代）

帝城遥望十千里，炎岛来苏百万家。潮鳄先驱韩子笔，棠阴正憩召公车。

海天日暖鱼龙化，琼岭春融草木华。台阁经纶原有待，台星暂与照天涯。
春旦直疏
王绩（唐代）

春夜犹自长，高窗来月明。耿耿不能寐，振衣步前楹。

怀抱暂无扰，自觉形神清。遐想太古事，俯察今世情。

淳薄何不同，运数之所成。叹息万重隔，已闻晨鸡鸣。

回看东南隅，□□□□□。谁知忘机者，寂泊存其精。
冬至登楼
刘攽（宋代）

泽国风光早早催，阳生已复似春回。不妨野史书云物，会伴南公进寿杯。

尘世光阴俱短日，客心冥漠过潜灰。此心未厌隆中卧，亦任东风起蛰雷。
绝世 其一
孙原湘（清代）

意态浓纤世所稀，梅花嫌瘦海棠肥。媚生一笑能苏病，秀出双眸可疗饥。

发美尽人分作剃，肌香从小罢熏衣。卫风借作卿图影，才得形相欠入微。
上虞山行晓霜
宋褧（元代）

略彴凝霜晓不乾，竟无人迹白漫漫。马蹄踏破铅华色，得似鸳鸯瓦上看。
甲子岁夏五月自长沙抵醴陵贵就深僻以便疏慵…聊寄知心
韩偓（唐代）

职在内庭宫阙下，厅前皆种紫微花。眼明忽傍渔家见，

魂断方惊魏阙赊。浅色晕成宫里锦，浓香染著洞中霞。

此行若遇支机石，又被君平验海槎。
句 其七
张舜民（宋代）

何处转添孤客恨，两溪流水一城花。
侍香金童
蔡伸（宋代）

宝马行春，缓辔随油壁。念一瞬、韶光堪重惜。还是去年同醉日。韶里情怀，倍添凄恻。

记南城、锦迳名园曾遍历。更柳下、人家似织。此际凭阑愁脉脉。满目江山，暮云空碧。
一井金 其二
李鼐（宋代）

一杯为寿。笑捧处、自传纤手钗头。况有瑞草，齐眉偕老，应难比效。

鸳鸾镇日于飞，惟愿一百二十岁，永同欢，如鱼似水。
田家
王维（唐代）

旧谷行将尽，良苗未可希。
老年方爱粥，卒岁且无衣。
雀乳青苔井，鸡鸣白板扉。
柴车驾羸牸，草屩牧豪豨。
多雨红榴折，新秋绿芋肥。
饷田桑下憩，旁舍草中归。
住处名愚谷，何烦问是非。
戏同舍与内竞
陈宗远（宋代）

龙泉函气清，欧冶吐霞绮。
干将堕龟文，莫邪潜漫理。
藏锋金匣夜光芒，铜花玉晕相磨砥。
雄雌一落东与西，相从不隔千山水。
忆妾与君差池飞，送君挟策游京畿。
暮云空碧雁度远，画梁寂寞燕来迟。
但愿月宫分彩色，岂恨霜闺弄落晖。
君方倦羁旅，妾亦厌枌土。
锦水鸳鸯巢汉林，绮翼飞翔交媚妩。
有时娇妬不自持，佯嗔不肯舒眉宇。
逢君贫困泣牛衣，举案低蛾似顽鲁。
谁知志满凌暴生，刚肠便不爱卿卿。
望断犊车挥尘急，饱负虎嵎攘臂轻。
松柏故无情，凌霄植根蒂。
柔蔓托高翘，岁寒忻附丽。
何为丝萝亲，反有荣悴异。
昔日泪沾衣，长嗔失意同寒饥。
今日衣拥泪，翻怨得意由轻肥。
炎凉世态得失间，怨君却悔嗔君时。
游浈阳峡
范镗（宋代）

峡流触石石欲裂，峡舟溯水心寸拆。系缆心头夜向阑，惊浪沄沄写寒月。

风餐水宿知几年，馀生可复瘴江边。愁绝不眠起披户，顾视海宇天茫然。
福国讳日寿宁院作呈工部兄
葛胜仲（宋代）

一官随牒浪推移，不到名山二十期。踊甓独存煨烬日，布金重见鼎新时。

旧游已起人琴恨，净供还增奁镜悲。赖是一般官拓落，林泉深处得追随。
勉吟者
宋伯仁（宋代）

诗不穷人穷乃工，蹇驴宜立灞桥风。
安排两个推敲字，岂在梨花院落中。
金丹诗四十八首 其十六
张继先（宋代）

急认浮沉水内金，若能烹鍊鬼神钦。四神守卫神炉固，九转工夫转色深。

龙虎翻施双入路，龟蛇腾焰两边侵。但知五色纷纷起，满室荧煌可照心。
送聘儒侄秋试
袁说友（宋代）

八月灵槎万里秋，乘风得隽要遨头。
吾家连已跻儒级，汝业今宜济巨舟。
掘井莫令嗟九仞，善刀终自见金牛。
儒冠岂解真相误，有志应当万户侯。
惜分飞 秋日送谷诒二弟出游
邓繁桢（清代）

怅望秋云还似旧。黄菊依然清瘦。闷折亭前柳。伤心泪湿罗衫袖。

记得高堂同载酒。极目湖山明秀。往事难回首。新愁旧恨空消受。
幸梨园亭观打毬应制
崔湜（唐代）

年光陌上发，香辇禁中游。草绿鸳鸯殿，花明翡翠楼。

宝杯承露酌，仙管杂风流。今日陪欢豫，皇恩不可酬。
一剪梅
赵我佩（清代）

目断天涯去路幽。芳草沙洲。斜月蘋洲。相思情比柳丝柔。

半锁春愁。半锁离愁。

倒卷犀帘上玉钩。闲倚楼头。闷倚楼头。片帆影里水悠悠。

朝盼归舟。暮盼归舟。
西江月（赠蔡仲常侍儿初娇）
侯置（宋代）

豆蔻梢头年纪，芙蓉水上精神。幼云娇玉两眉春。京洛当时风幼。

金缕深深劝客，雕梁蔌蔌飞尘。主人从得董双成。应忘瑶池宴饮。
见京兆韦参军量移东阳二首
李白（唐代）

潮水还归海，流人却到吴。
相逢问愁苦，泪尽日南珠。

闻说金华渡，东连五百滩。
全胜若耶好，莫道此行难。
猿啸千溪合，松风五月寒。
他年一携手，摇艇入新安。
草堂招汤处士民悦饮集杜句
黄佐（明代）

君不见韝上鹰，万里寒江只一日。焉能作堂上燕，可怜处处巢日室。

大夫垂名动万年，会是排风有毛质。天意冲寒欲放梅，江上徒逢袁绍杯。

酒阑击剑蛟龙吼，山根鳣鲔随云雷。男儿生无所成头皓白，我能拔尔仰塞磊落之奇才。

速宜相就饮一斗，丝管啁啾空翠来，如何不饮令心哀。
送楚南
刘攽（宋代）

心寄江湖上，乐闻游子归。送君从此去，脱叶正秋飞。

云水聊破浪，风尘今振衣。山僧不善饮，定负蟹螯肥。
观物四首 其三 蝉
岳珂（宋代）

乱蝉凄咽下复高，逢秋辄作升木号。老夫触热思静卧，夕阳畏见声嘈嘈。

客来画册誇莫二，伐木驱蝉蝉不至。不辞来岁无繁阴，正恐先为斧斤费。
述怀次柴主簿
林景熙（宋代）

独闭柴门木石亲，诗筒剥啄不妨频。
青灯风雨多离梦，白发江湖少故人。
谩读楚骚招太乙，谁听郢曲和阳春。
书香剑气俱寥落，虚老乾坤父母身。
读汉文纪
王禹偁（宋代）

西汉十二帝，孝文最称贤。
百金惜人力，露台草芊眠。
千里却骏骨，鸶旗影迁延。
上林慎夫人，衣短无花钿。
细柳周将军，不拜容櫜鞬。
霸业固以盛，帝道或未全。
贾生多谪宦，邓通终铸钱。
谩道膝前席，不如衣後穿。
使我千古下，览之一泫然。
赖有佞幸传，贤哉司马迁。
狱中忆五泉舍弟时五泉先以谏下狱罢归
韩邦奇（明代）

岂是世间少兄弟，古今宁有此相知。思君尽日应无泪，忆我今相定有诗。

同为逆时逢弃斥，几因多难数分离。圣恩不久金鸡下，共醉村南麻子池。
骑过山村
陈造（宋代）

烟村面势枕苍山，一径循山作屈蟠。
入望高幢罗翠密，挂空匹练噀清寒。
吟髭撚白迎风去，妆面骈红倚户看。
颇似骑驴后山老，倩谁粉墨洒豪端。
渔家傲引·子月水寒风又烈
洪适（宋代）

子月水寒风又烈。巨鱼漏网成虚设。圉圉从它归丙穴。谋自拙。虚归不管旁人说。
昨夜醉眠西浦月。今宵独钓南溪雪。妻子一船衣百结。长欢悦。不知人世多离别。
丙寅秋，木犀盛开，诚斋与张功父唱和五首，鲜新帖妥，自然入格，戏用其韵，功父南湖之未逮南溪乎哉 其二
王应辰（明代）

谁把秋花绚满林，西星作意用工深。聿来胥宇香为窟，乃裹糇粮粟是金。

柯在好添修月斧，杵寒莫上捣衣砧。小山富贵谁能及，桃李漫山响寂沈。
偈颂一百四十二首 其一三五
释广闻（宋代）

智门莲花，赵州庭柏。不用低头，思量难得。
浣溪沙（烛下海棠）
陈三聘（宋代）

酒力先从脸晕生。粉妆新丽笑相迎。晓寒高护彩云轻。

不语似愁春力浅，有情应恨烛花明。更於何处觅倾城。
初入天台示男㞦
赵抃（宋代）

景入天台日日新，安车千里去寻真。路逢白发老翁问，父子同游有几人。
庚寅乙未犹泊大雷口
黄庭坚（宋代）

广原嘷终风，发怒土囊口。
万艘萍无根，乃知积水厚。
龙鳞火荧荧，鞭笞雷霆走。
公私连樯休，森如束春韭。
倚筇蒹葭湾，垂杨欲生肘。
雄文酬江山，惜无韩与柳。
五言呻吟内，惭愧陶谢手。
送菜烦邻船，买鱼熟溪友。
儿童报晦冥，正昼见箕斗。
吾方废书眠，鼻鼾鞲囊吼。
犹防盗窥家，严鼓申夜守。
冶城谢公墩，牛渚荡子妇。
何时快登临，篙师分牛酒。
南湖史君制暗香汤奇甚赋二绝求之
陈深（宋代）

雾阁云窗深闭春，微闻玉杵捣清声。
玄霜只许云英见，地上诗人渴梦生。
战伐
朱弁（宋代）

战伐何年定，悲愁是处同。黄云萦晚塞，白露下秋空。

鱼跃深波月，乌啼落叶风。谁知渡江梦，一夜绕行宫。
故宫怨
方凤（宋代）

白日欲落何王宫，腥云颓树生烈风。
猕猱几年争聚族，饥蟒狞狰攫人肉。
熊豨肆毒夜横行，刺蛆刲血多飞鼪。
萤尻大如鹜，照见女鬼迎新故。
寒更鸱吻空哀哀，谁能化鹤还归来。
山都冶夷总难记，妖孤吹火月堕地。
和舒伯源梅花韵 其三
李正民（宋代）

叶落千林景最宜，天教姑射露冰肌。轻明素粉初匀后，浅淡娇黄半吐时。

青女有情来慰藉，姮娥着意借嘘吹。不须驿使传消息，看尽南枝与北枝。
颂古一百则
释正觉（宋代）

太平治业无像，野老家风至淳。
只管村歌社饮，那知舜德尧仁。
戴不胜
王安石（宋代）

昔在宋王所，皆非薛居州。
区区一不胜，辛苦亦何求。
怀禄讵有耻，知命乃无忧。
此士自可怜，能复识此不。
湖上杂兴
孙宜（明代）

地远山围宅，城孤市绕村。
菰蒲侵草阁，鸥鹭到柴门。
野雾峰全暝，湖烟渚半昏。
坐怜渔父过，随意倒芳樽。
山阁
屠性（元代）

幽居只在碧山阿，高阁凌虚带女萝。门外水生春渚白，窗前云起夕阴多。

藏书每许邻人借，酿酒时邀野老过。见说南冈千岁柏，倚阑安得眄柔柯。
改德士颂五首 其四
饶节（宋代）

衲子纷纷恼不禁，倚松传与法安心。瓶盘钗钏形虽异，还我从来一色金。
和郡主簿绝句九绝 其七
邹浩（宋代）

咳唾成珠玉，吾侪孰子如。更勤潘氏学，岂愧乐尚书。
五丈渠
晁补之（宋代）

五丈渠，河水齧堤三里馀。悬流下喷水渤潏，讹言相惊有怪物。

泺东渔子浮两舠，清晨径流双鬣摇。惊人跳起横触岛，大鲟十尺长夭矫。

杀之信宿不敢言，并村稍稍闻者諠。伐鳞封肉担揭去，两日一村猫犬饫。

夜来水泛州西原，青青百顷白波翻。里巫推变咎渔子，豫且贼神实为此。

此邦一年不谷食，卖鱼取钱当常职。闻道相家口，津人无敢凭。

大鱼死，小鱼灵。
寄欧阳舍人书
曾巩（宋代）

巩顿首再拜，舍人先生：

去秋人还，蒙赐书及所撰先大父墓碑铭。反复观诵，感与惭并。夫铭志之著于世，义近于史，而亦有与史异者。盖史之于善恶，无所不书,而铭者，盖古之人有功德材行志义之美者，惧后世之不知，则必铭而见之。或纳于庙，或存于墓，一也。苟其人之恶，则于铭乎何有？此其所以与史异也。其辞之作，所以使死者无有所憾，生者得致其严。而善人喜于见传，则勇于自立；恶人无有所纪，则以愧而惧。至于通材达识，义烈节士，嘉言善状，皆见于篇，则足为后法。警劝之道，非近乎史，其将安近？

及世之衰，为人之子孙者，一欲褒扬其亲而不本乎理。故虽恶人，皆务勒铭，以夸后世。立言者既莫之拒而不为，又以其子孙之所请也，书其恶焉，则人情之所不得，于是乎铭始不实。后之作铭者，常观其人。苟托之非人，则书之非公与是，则不足以行世而传后。故千百年来，公卿大夫至于里巷之士，莫不有铭，而传者盖少。其故非他，托之非人，书之非公与是故也。

然则孰为其人而能尽公与是欤？非畜道德而能文章者，无以为也。盖有道德者之于恶人，则不受而铭之，于众人则能辨焉。而人之行，有情善而迹非，有意奸而外淑，有善恶相悬而不可以实指，有实大于名，有名侈于实。犹之用人，非畜道德者，恶能辨之不惑，议之不徇？不惑不徇，则公且是矣。而其辞之不工，则世犹不传，于是又在其文章兼胜焉。故曰，非畜道德而能文章者无以为也，岂非然哉！

然畜道德而能文章者，虽或并世而有，亦或数十年或一二百年而有之。其传之难如此，其遇之难又如此。若先生之道德文章，固所谓数百年而有者也。先祖之言行卓卓，幸遇而得铭，其公与是，其传世行后无疑也。而世之学者，每观传记所书古人之事，至其所可感，则往往衋然不知涕之流落也，况其子孙也哉？况巩也哉？其追睎祖德而思所以传之之繇，则知先生推一赐于巩而及其三世。其感与报，宜若何而图之？

抑又思若巩之浅薄滞拙，而先生进之，先祖之屯蹶否塞以死，而先生显之，则世之魁闳豪杰不世出之士，其谁不愿进于门？潜遁幽抑之士，其谁不有望于世？善谁不为，而恶谁不愧以惧？为人之父祖者，孰不欲教其子孙？为人之子孙者，孰不欲宠荣其父祖？此数美者，一归于先生。既拜赐之辱，且敢进其所以然。所谕世族之次，敢不承教而加详焉？愧甚，不宣。巩再拜。
次韵王舍人兰室
释德洪（宋代）

起爇清香试返魂，松花闲泛刷丝纹。幽斋事业谁同办，小斛兰丛手自分。

家世到今犹玉食，交朋强半在青云。笑谈麈尾延僧宿，要听清言洗俗氛。
遣愁
丁元照（清代）

木落叶声干，西风起暮寒。愁来天宇仄，物尽草庐宽。

晚膳因贫减，衰颜怕镜看。胸中无限事，一例上眉端。
壬寅元日
赵蕃（宋代）

壮岁频羁宦，王春又履端。
东占风料峭，北验斗阑干。
历数尧年永，条章汉诏宽。
残生侣麋鹿，何路接鵷鸾。
自上清延庆归过丈人观少留
陆游（宋代）

再到蓬莱路欲平，却吹长笛过青城。
空山霜叶无行迹，半岭天风有啸声。
细栈跨云萦峭绝，危桥飞柱插澄清。
玉华更控青鸾住，要倚栏干待月明。
句
家氏客（宋代）

笙歌陪酒圣。
寿王通判五首
吴势卿（宋代）

流霞潋滟照炎天，雪藕调冰佐玳筵。
屈指西风凉意近，且拚剧饮管流年。
次韵奉答存道主簿
黄庭坚（宋代）

主簿朝衣如败荷，高怀千尺上松萝。
旅人争席方归去，秋水黏天不自多。
学到会时忘粲可，诗留别後见羊何。
向来四海习凿齿，仱日期君不啻过。
庆江检详太夫人
潜放（宋代）

笑著斑襕学乳儿，民情物意总相宜。
嬉嬉同在春风里，父样尊严母样慈。
句
吴沆（宋代）

新月辉辉动，黄云渐渐收。
长句谢陈适用惠送吴南雄所赠纸
黄庭坚（宋代）

庐陵政事无全牛，恐是汉时陈太丘。
书记姓名不肯学，得纸无异夏得裘。
琢诗包纸送赠我，自状明月非暗投。
诗句纵横剪宫锦，惜无阿买书银钩。
蛮溪切藤卷盈百，侧理羞滑茧羞白。
想当鸣杵砧面平，桄榔叶风溪水碧。
千里鹅毛意不轻，瘴衣腥腻北归客。
君侯谦虚不自供，胡不赠世文章伯。
一涔之水容牛蹄，识字有数我自知。
小时双钩学楷法，至令儿子憎家鸡。
虽然嘉惠敢虚辱，煮泥续尾成大轴。
写心与君心莫传，平生落魄不问天。
樽前花底幸好戏，为君绝笔谢风烟。
已无商颂猗那手，请续南华内外篇。
真西山赞
刘宰（宋代）

中国相司马，和气满华夏。
惜哉民始苏，身已要人扶。
送少卿奉使淮西
方岳（宋代）

金兵据城坚如石，鞑人人关平如席。
秋高塞上沙草愁，夜半军中羽书急。
符麟留钥汉宗姓，风鹤为兵谢安侄。
貔貅野宿日增灶，鼪鼯陆梁夜鸣镝。
肯携金印问钱谷，盍上玉堂调笔墨。
时平书生坐迂阔，气盖廷臣工激直。
烟尘所喜毛发青，冰雪其清肝胆白。
朱雀桥深橘香美，白鹭洲寒荻花湿。
我所思兮丁令威，欲往从之语胸臆。
又过九华山
韦骧（宋代）

昔年尝慕此山游，今日经行不暇留。好意尚为尘迹累，碧鸡山凤勿相尤。
曹仁宪谨荣寿 其三
蔡来章（清代）

顶礼焚香告上天，河南夫子祝彭年。筹周六甲贞元会，庆尽三多日月延。

鹤算长生宜佩箓，龟龄不老直为仙。慇勤敬上南山酒，晋爵加冠定有缘。
送久禅德归兰亭
释重顯（宋代）

右军墨池月，照我复照谁。
千里忽相到，中峰多病师。
九日诸季散处长乐外邑怅然有怀二首 其二
李纲（宋代）

终朝兀坐但焚香，身世翛然已两忘。收拾江山归古锦，招邀风月入虚堂。

鹡鸰散去波翻海，鸿雁归来天雨霜。命驾莫辞佳节后，菊花开日即重阳。
明皇
王十朋（宋代）

天宝君臣玩太平，梨园弟于奏新声。贵妃一笑天颜喜，不觉胡尘暗两京。
芦下雁
彭华（明代）

飒飒秋风起，萧萧芦叶疏。江禽宿江渚，俛仰恒自如。

夙性寡所营，心閒貌亦舒。如何路傍子，咍尔食无鱼。
游姑苏台记
宋荦（清代）

予再莅吴将四载，欲访姑苏如未果。丙子五月廿四日，雨后，自胥江泛舟出日晖桥，观农夫插莳，妇子满田塍，泥滓被体，桔槔与歌声相答，其劳苦殊甚。

迤逦过横塘，群峰翠色欲滴。未至木渎二里许，由别港过两小桥，遂抵如下。山高尚不敌虎丘，望之又一荒阜耳。舍舟乘竹舆，缘山麓而东，稍见村落，竹树森蔚，稻畦相错如乡。山腰小赤壁，水石颇幽，仿佛虎丘剑池。夹道稚松丛棘，薝葡点缀其间如残雪，香气扑鼻。时正午，赤日炎歊，从者皆喘汗。予兴愈豪，褰衣贾勇如猿踏而上。陟其巅，黄沙平衍，南北十馀丈，阔数丈，相会即胥台故址也，颇讶不逮所闻。吾友汪钝翁《记》称：“方石中穿，传为吴王用以竿旌者”。又“矮松寿藤，类一二百年物”。今皆无有。独见震泽掀夭陷日，七十二峰出没于晴云皛淼中。环望穹窿、灵岩、尧峰诸山一一献奇于台之左右。而霸业销沉，美人黄土欲问夫差之遗迹，而山中无人能言之者，不禁三叹。

从山北下，抵留云庵。庵小，有泉石，僧贫而无世法酌泉烹茗以进。山中方采杨梅，买得一筐，众皆饱啖，仍携其馀返舟中。时已薄暮，饭罢，乘风容与而归。

待行者，幼子筠、孙韦金、外孙侯晸。六日前，子至方应该北上，不得与同游。赋诗纪事，怅然者久之。
送如上人 其一
王十朋（宋代）

蜀道青天不易登，飘然云水遇乡僧。芒鞋便欲相随去，身缚粗官愧未能。
和渔翁四绝
刘黻（宋代）

得鱼换米傍村归，蓬底烟生湿草炊。
醉倒船头呼不起，斜阳捉虱有孙儿。
徐梅涧先生授余琴予写曲调之意赋诗九章修禊 其八 春江
乌斯道（明代）

长江亘荆扬，悠哉复悠哉。巴山春雪消，腾薄声如雷。

牛马不可辨，鼋鼍敢徘徊。雄风挟长浪，云气何从来。

歘焉载神龙，浩荡凌氛埃。
春日皇甫司勋见过余出小鬟以筝琶侑觞司勋为
何良俊（明代）

歌珠历落本清圆，更遣流泉乱拂弦。
好取使君留一顾，故将误曲唱当筵。
西囿卢橘数株方穷秋萧索间诧然敷荣薿薿可爱
廖行之（宋代）

寂寂园林秋暮时，可人卢橘玉英胎。
祗应篱菊返魂在，满慰金行得意归。
僵立冻峰攒翅白，霏微繁李缀枝稀。
天公似恐缁尘汙，乞与毡裘护雪衣。
祭粹古云代
释善珍（宋代）

乌乎古云，蔚有时誉。
执古刀尺，割弃华组。
宿钞成山，臆断意取。
群疑塞胸，耳领心悟。
汲汲著书，恢恢养士。
猗公之起，惟皇有旨。
猗法之嗣，惟北峰有子。
远矣北峰，曰公是似。
胡不百年，后学之思。
公不百年，后学思之。
矧予卜邻，岁寒畴依。
稚予阅朋，至老无几。
惟茲不靡，昭然永垂。
王子飞鸟山看红叶饮扇屋
郑孝胥（清代）

有山曰飞鸟，似我射乌不？高树红犹浅，回溪响更流。

烹鱼怜女手，把酒爱楼头。莫厌三年住，堪成一笑留。
辛巳二月朔登悯忠阁
张翥（元代）

百级危梯溯碧空，凭阑浩浩纳长风。
金银宫阙诸天上，锦绣山长一气中。
事往前朝僧自老，魂来沧海鬼犹雄。
只怜春色城南苑，寂寞馀花落旧红。
竹溪直院盛称起予草堂诗之善暇日览之多有可
刘克庄（宋代）

河势尤湍急，滔滔去莫留。
此行期死敌，既济遂焚舟。
背水连师出，乘风纵燎休。
若非拚血战，不复渡黄流。
竹帛今犹载，桑偷晚始收。
后来烧栈道，毋乃祖馀谋。
焦山
李葂（清代）

别开生面水为邻，风鼓烟钟泽国春。海底勒铭犹有石，山中却聘更无人。

浪攻彼岸千层雪，树辟浮图十丈尘。不共沧桑容易变，请看周鼎至今新。
诒侄生日
孙应时（宋代）

吾惟两犹子，汝复近成童。
已柱十年读，何时万卷通。
圣贤垂日月，豪杰起云风。
灯火清秋夜，宜加百倍功。
题敬亭琵琶行填词后二首 其一
敦敏（清代）

西园歌舞久荒凉，小部梨园作散场。漫谱新声谁识得？商音别调断人肠。
立春日晓望三素云
李应（唐代）

玄鸟初来日，灵仙望里分。冰容朝上界，玉辇拥朝云。

碧落流轻艳，红霓间彩文。带烟时缥缈，向斗更氤氲。

仿佛随风驭，迢遥出晓雰。兹辰三见后，希得从元君。
烟波即事
陆游（宋代）

短发垂肩不裹巾，世人谁识此翁真？阻风江浦诗成束，卖药山城醉过春。
寄子昂君墨竹
管道升（元代）

夫君去日竹初栽，竹已成林君未来。玉貌一衰难再好，不如花落又花开。
秋水
释今音（明代）

湛湛浮霜叶，悠悠泛石矶。鉴形虚欲尽，触物气先微。

鸿雁难留影，芙蓉易解衣。扁舟何处子，寒棹夜思归。
迎春乐
陈允平（宋代）

依依一树多情柳。都未识行人手。对青青、共结同心就。更共饮、旗亭酒。

褥上芙蓉铺软绣。香不散、彩云春透。今岁又相逢，是燕子、归来后。
酬薛奉礼见赠之作
姚合（唐代）

栖栖沧海一耕人，诏遣江边作使君。山顶雨馀青到地，

涛头风起白连云。诗成客见书墙和，药熟僧来就鼎分。

珍重来章相借分，芳名未识已曾闻。
边兵来
欧大任（明代）

边书昨日至，人望江总制。边书今日闻，人望马将军。

胡尘早暗沙头儿，墙子岭边胡马飞。爷娘妇女急收保，大男挽驮孩牵衣。

襆被裹装束煤荻，顾引马骡鸡狗狶。都门列卒呵行者，云拥催兵快骑归。

司马授钺司农饷，辇金县爵军中赏。兜鍪李郭一时来，都人收泪手加颡。

劳苦边兵胆力粗，雨雪满甲冰满须。半弯繁弱仍吹芦，誓取贤王扫休屠。

捷音入，天语呼。大同乎，宣府乎。火影已卜夷虏逋，日暮千里杀气孤。

帝将授之金仆姑，更为国家西击胡。
点绛唇（重九戏用东坡先生韵）
向子諲（宋代）

无热池南，岁寒亭上开新宴。青山芳甸。尽入真如观。

举酒高歌，山在秋天半。晴空远。寒江影乱。何处飞来雁。
清明获鹿道中
韩琦（宋代）

尺雪征涂已倦行，那堪寂寞过清明。农居近古鞦韆野，县堞成虚睥睨平。

只见靓妆矜节服，更无闲地匝春耕。山川寓目皆形胜，可惜虚屯百万兵。
佑德观试经
冯子翼（金朝）

琳馆清深小雪残，酿梅天气不多寒。
客窗竟日无人到，只有萧萧竹数竿。
漳州白莲僧宗要见遗纸扇每扇各书一首
蔡襄（宋代）

野老寻山翦白云，欲将清吹助南薰。
不堪便面张京兆，恰称能书王右军。
晓发秀州
徐贲（元代）

路出双湖烟树东，舟行长是雨兼风。
梦回重有离家恨，惆怅春寒此夜中。
交山龙祠祷雨
仇远（元代）

晓入荒蹊陟断冈，多年庙食白龙王。
要添溪上半篙水，不远山中一瓣香。
灌木云昏旌斾出，高田土渴桔槹忙。
莫疑栖隐无深洞，且得随车雨送凉。
亲旧诗六首 其五 友人顾贡士从化
张元凯（明代）

顾生一经生，而亦喜任侠。闾巷弟畜我，俶傥无嚅嗫。

能射鲁连书，不问乐羊箧。并载西园游，联镳南山猎。

痴绝虎头生，袖断如花颊。青春容易掷，白发最难镊。

长安失意归，宿草飞黄叶。尚忆平生言，独挂芙蓉铗。
江城子·可是东风
汪晫（宋代）

可是东风、当日欠商量。百紫千红春富贵，无半点，似渠香。
溪行
陆龟蒙（唐代）

晚天寒雨上滩时，他已扬舲我尚迟。

自是樯低帆幅少，溪风终不两般吹。
游白鹿赠大希先
释德洪（宋代）

昔人隐临湘，解跨白鹿游。公来吊陈迹，但有林壑幽。

春风扫夕阴，雌霓饮涧湫。披晴望形胜，衣裾空翠浮。

道人高尻揖，自陈语和柔。乌犹为人好，草亦能忘忧。

矧汝家临川，共饮西津流。欣然为题诗，清绝如霜秋。

诗成又自录，小字如蝇头。意重恐难荷，乡义良已周。

遥乘知兴耳，兴罢夫何求。我和无好语，效颦增叹羞。
次李监见寄韵二首 其二
周密（宋代）

竹色松声入梦凉，屐痕犹记印山廊。娟娟秋水芙蓉屋，采采芳洲薜荔裳。

招隐几时寻旧约，怀人此日各他方。溟鲲林鴳知谁乐，欲把南华问老庄。
次韵和正仲种菜种麦二首
舒岳祥（宋代）

稻畦已改翻泥细，麦承初分趁势斜。
觳觫倦耕眠树下，毕逋得食下天涯。
嫩晴微雨周时序，腊雪春风润土砂。
避地山村成保社，倚需汤饼及邻家。
牵牛
王庭圭（宋代）

一泓天水染铢衣，生怕红埃透日蜚。急整离离苍玉佩，晓云光里渡河归。
颂古三十八首
释慧方（宋代）

云门透法身，分明语露亲。
移步登山顶，峰高与月邻。
和刘卿材十咏·水鸭
黄庶（宋代）

忆在山中日，溪边把钓钩。
相逢恐惊起，招手却回舟。
寄韩玉汝待制 其一
刘攽（宋代）

南云不到飞狐口，朔雪来从累雁门。仗节仍烦凿空使，乘槎径取浊河源。
疑信吟
邵雍（宋代）

人无轻信，事无多疑。
轻信招釁，多疑招离。
偈颂一百三十三首 其一一五
释居简（宋代）

五月五日午时，大书特书屡书。不向空中咄咄书，是马何曾唤作驴。
归愚述都门李穆堂侍郎话吴中故交殷勤见讯赋此志感
金义植（清代）

垂老成何事，空惭吴下蒙。逢人问无恙，忽辱陇西公。

清节三朝重，高文绝代雄。龙门远莫至，弥感古人风。
漫兴
钟芳（明代）

昔年银潢泛星槎，停机迎笑双仙娃。归来默坐玉台静，梅窗疏影清横斜。
偈颂八十五首
释妙伦（宋代）

落赖家风彼此知，粗茶淡饭暂相依。
弟兄毕竟难同活，不免分头各自为。
寄泉僧定诸
曾会（宋代）

赤城山去刺桐城，还往都无一月程。
日日焚香遥稽首，五更河露湿人衣。
洪崖
吴芾（宋代）

张老升仙不记年，石崖遗迹尚流传。
心期默契真如见，何必追随与拍肩。
辞灵康庙留题
刘坦之（宋代）

木落天高庙妥灵，去来潮汐绕山青。
年登民俗饶怡乐，海近蛟虯入杳冥。
万里一身头既白，清樽三奠德惟馨。
出门更合烧沈炷，青草连云接洞庭。
夏旱
孔平仲（宋代）

元丰四年夏六月，旱风扬尘日流血。高田已白低田乾，陂池行流井泉竭。

多稼如云欲成就，天胡不仁忍断绝。雷声隆隆电摇帜，雨竟无成空混热。

如闻大河决北方，目极千里波涛黄。我愿蛟龙卷此水，洒落东南救焦死。

又闻戎泸方用兵，战流甲马穿云行。安得疏江拥三峡，馀波末流灌百城。

分支引派入南亩，尽使枯槁得复生。志大心劳竟何补，仰视云汉高溟溟。

吾徒禄食固可饱，更愿眼前无饿莩。
春寒
汪炎昶（宋代）

漠漠阴云匝地垂，年年怯过禁烟时。
晓风幸自浑无力，柳外微微弄酒旗。
鹧鸪天 咏藕花
钱彻（清代）

嫩凉微雨小荷池。菡萏生香斗艳姿。两两文鸯翻荇藻，田田绿叶衬胭脂。

挥羽扇，把金卮。六郎底事却输伊。纵教折向军持内，留得缠绵未断丝。
答乐天见忆
刘禹锡（唐代）

与老无期约，到来如等闲。偏伤朋友尽，移兴子孙间。

笔底心无毒，杯前胆不豩.唯馀忆君梦，飞过武牢关。
寿陈唯生 其四
祝书根（清代）

黄绵到处日初长，远道传呼益算觞。惠爱君能追召杜，密亲我幸附潘杨。

寿人汉曲谐宫吕，扬子吴波挹酒浆。一笑台莱新颂美，临风缄寄锦衣乡。
题朱排山秦汉瓦拓本
姚燮（清代）

考印不识弄狗厨，转婴柞舍嗟已芜。排山手抚三十本，骨肉完好天人姝。

冰胎一握镂蟾蝫，花浆薰郁手可濡。圜三径一中勾萭，角络或肖金韣弧。

玉卮无当宫兰池，上林古义徵储胥。平乐之阿馆通观，西京赋解宜薛疏。

甘泉林光本一地，长生万岁如合符。北邙千金筑豪贵，连甍上拟天子都。

咸阳一火竟殃及，鸳鸯飘落昆明湖。司空太仆各有院，禄甲天下今所无。

龙门旧史百官表，下逮宗正真区区。功臣晓逐草莽鹿，妃子夜泪梧桐乌。

茂陵铜鞮入风雨，彯摇云雁逃穴狐。埽除古气出古质，李文缪篆应非诬。

纷陈棐几错青翠，椎毡不厌疲手模。汧川渭川行艖䒀，分藩西陕来尚书。

暗斟薇瀣濯鸾尾，细抽莲刃雕云肤。后人钱赵继踪起，穷搜乱石同搜逋。

二三千年旧葬骨，狼藉满地将谁辜？更出黠工范赝式，通人往往遭其愚。

此风流恣及江浙，括砖同瓦穿城堬。岂真朽铁可磨砥，其贵上轶骊龙珠。

离宫百四金银涂，王气渺与风烟徂。万亿福禄宜男子，吉祥诳语吾讥巫。

敢以𢦤贼恣快乐，他年首邱皆当锄。曷不舍身海藏眼，下有环抱红珊瑚。
江神子·送桂花吴宪时已有检详之命未赴阙
吴文英（宋代）

天街如水翠尘空。建章宫。月明中。人未归来，玉树起秋风。宝粟万钉花露重，催赐带，过垂虹。
夜凉沈水绣帘栊。酒香浓。雾濛濛。钗列吴娃，腰褭带金虫。三十六宫蟾观冷，留不住，佩丁东。
拟梁父吟
周紫芝（宋代）

驾言方北征，遵彼淮阴路。悠悠墟落间，中有淮阴墓。

将军蕴奇略，功名照今古。谈笑下燕齐，北面师降虏。

一朝遭谗诬，衔冤复谁诉。谁能为此谋，宫中汉家妇。
四时叹学歌 其一 春
柯潜（明代）

春日晴，桃花艳冶照人明。和风催笔思，巧鸟助文情。

书吾为汝受尽艰辛，吾为汝费尽精神。何时足吾意，却使我、壮大家声。
以露雾风烟月晴雨江山雪为题咏梅十首 其七
周巽（元代）

微雨落寒梢，楼前绿珠坠。霏霏湿琼琚，暗滴湘娥泪。
和微之诗二十三首。和顺之琴者
白居易（唐代）

阴阴花院月，耿耿兰房烛。中有弄琴人，声貌俱如玉。

清泠石泉引，雅澹风松曲。遂使君子心，不爱凡丝竹。
柬陈赞府孟云求灵寿杖
殷奎（明代）

长安倦客始南还，足茧那堪道路艰。暂借先生灵寿杖，明朝扶我过潼关。
又四首
刘克庄（宋代）

幸无再榷与三输，得半犹堪活窭儒。
宁揖刘郎归钓濑，肯于孟窭觅崲湖。
杯中兴至休辞饮，膜外名虚不必沽。
晨出作劳宵稳睡，管他布谷更提壶。
郎山
陈琏（明代）

郎山高，高刺天，危峰崄磴愁攀缘。仰看高崖覆石穴，穴口至今缘破船。

想初山前潴巨浸，水退之后成原田。崖边石痕乃牵路，沧桑之说诚非传。

市廛遗迹已难觅，积沙淤没经千年。道傍残碑宛犹在，汉隶剥落苔痕藓。

兹山雄特孰与肩，北通朔漠邻燕然。后人于此列亭障，往往树栅当其巅。

只今圣化大无外，胡羯远遁无腥膻。山头烽堠高且坚，此日永不生狼烟。
春日雨中漫成次顾玉山韵兼简石监征
周棐（元代）

十日春泥懒入城，满湖风雨未开晴。草堂欲补宁忘破，沙鸟频来莫漫惊。

桥外柳条随意绿，坐间苔色傍人生。缘知花事浑能几，好买芳樽对客倾。
通守田太尉生辰二首 其一
姜特立（宋代）

犀庭渊角凛英姿，褒鄂凌烟想画时。建武堂深閒缓带，筹边楼迥静哦诗。

曾乘神骥参天仗，还插宫花赐宝卮。今日北门方借重，九重久已结深知。
和石田翁落花诗次韵
孙七政（明代）

欲赏须当趁斩新，迟来只恐堕芳尘。
还输连夜追游者，孤负明朝早起人。
委地不收空伴月，招魂何在并伤春。
儿童戏折心犹怪，雨妒风欺莫可嗔。
钱翁歌为磬室山人寿
张元凯（明代）

钱翁不是蓬蒿人，自称吴越诸王孙。布衣不受缁尘染，混俗能王白眼存。

栖迟陋巷蓬蒿翳，抱膝长吟靡年岁。家藏万卷不知贫，更倚丹青曾绝世。

巴江急峡巫山峰，汉时古柏秦时松。钱翁下笔无数点，便觉烟云千万重。

长康安道名谁称，世情都无神自胜。屦集常憎户外尘，萧然一室如悬磬。

钱翁不满五尺长，意气能飞千仞霜。等閒不受诸侯币，虚左曾持公子觞。

吾家都护弄柔翰，风流寄兴东山畔。傍水新开燕子楼，临花高捲鸳鸯幔。

爱惜长干刘采春，当时西第几留宾。坐中不少严夫子，幕下常多郭舍人。

自是钱翁交莫逆，春山花月同穿屐。如今花落月西沉，但见钱翁头尽白。

黄公垆下莫经过，吹笛山阳感慨多。凄凉若问吴趋第，四壁徒存一雀罗。

翟公门前何所有，春风乍上新杨柳。百斛金阊绿玉浆，沽来且作钱翁寿。

钱翁七十意何如，云在青天任卷舒。他时倘画通家子，丘壑偏宜谢幼舆。
二十立夏下旬犹春月也作留春诗十首 其九
郭之奇（明代）

云山满目泪沾襦，琴剑飘零一事无。几度韶光同蹢躅，百年身世总艰虞。

失杯祇为添蛇足，报国徒烦捋虎须。风絮雨萍今莫问，且随逆旅寄微躯。
桂隐纪咏·山堂
张镃（宋代）

谁无数椽屋，盖成多是俗。
如此乱山中，非关松石竹。
偈颂四十一首
释慧晖（宋代）

天桥横海上，石人走玉阶。
玄源歌，孰得唱。
妙唱奇，岂得知。
寄题洛南秦供奉新楼
王禹偁（宋代）

多羡新楼上，公余写望闲。
数峰迷华岳，一面是商山。
棋暗幽云过，檐喧宿鸟还。
万重苍翠里，百尺泬寥间。
岚破分樵迳，沙明认钓湾。
望秦晴矗矗，清洛夜潺潺。
平远长安道，微茫函谷关。
吟哦生古意，图画寄朝班。
何日随高步，乘秋豁病颜。
销忧吾祖事，会待共跻攀。
更漏子 其三
杜安世（宋代）

镂金环，连玉珥。颗颗蚌蛤相缀。偎粉面，映莲腮。露浓花正开。

冷光凝，员影重。几度偷期摇动。山枕上，恐人知。摘嫌纤手迟。
县斋十咏·思齐楼
宁参（宋代）

高闬营层构，翚飞势自伸。
已闻能赋客，空忆带星人。
彫槛凭秋迥，朱扉敞汉新。
龟趺清刻在，谁共继芳尘。
登寺阁见月上率然成咏
张嵲（宋代）

残阳犹半谷，片月已临山。
暮色千林起，乡心万里还。
不堪常俯仰，宁有但间关。
绝世非吾意，幽栖寄暂闲。
闻舟中笛
赵汝燧（宋代）

横笛秋篷底，衔山夕照残。孤音起水面，馀韵到云端。

吹怨芦声惨，含悽雁影寒。有人江阁上，敛翠凭栏干。
送晦翁十首
王阮（宋代）

平生自谓此心刚，不信离樽可断肠。
今日江边两行泪，更地馕绪折垂杨。